标题：乐府三绝
孔雀东南飞
序曰：汉末建安中，庐江府小吏焦仲卿妻刘氏，为仲卿母所遣，自誓不嫁。其家逼之，乃投水而死。仲卿闻之，亦自缢于庭树。时人伤之，为诗云尔。
孔雀东南飞，五里一徘徊。十三能织素，十四学裁衣。十五弹箜篌，十六诵诗书。十七为君妇，心中常苦悲。君既为府吏，守节情不移。贱妾留空房，相见常日稀。
鸡鸣入机织，夜夜不得息。三日断五匹，大人故嫌迟。非为织作迟，君家妇难为。妾不堪驱使，徒留无所施。便可白公姥，及时相遣归。府吏得闻之，堂上启阿母。
儿已薄禄相，幸复得此妇。结发同枕席，黄泉共为友。共事二三年，始而未为久。女行无偏斜，何意致不厚。阿母谓府吏，何乃太区区。此妇无礼节，举动自专由。
吾意久怀忿，汝岂得自由。东家有贤女，自名秦罗敷。可怜体无比，阿母为汝求。便可速遣之，遣去慎莫留。府吏长跪告，伏惟启阿母。今若遣此妇，终老不复娶。
阿母得闻之，槌床便大怒。小子无所畏，何敢助妇语。吾已失恩义，会不相从许。府吏默无声，再拜还入户。举言谓新妇，哽咽不能语。我自不驱卿，逼迫有阿母。
卿但暂还家，吾今且赴府。不久当归还，还必相迎取。以此下心意，慎勿违吾语。新妇谓府吏，勿复重纷纭。往昔初阳岁，谢家来贵门。奉事循公姥，进止敢自专？
昼夜勤作息，伶俜萦苦辛。谓言无罪过，供养卒大恩。仍更被驱遣，何言复来还？妾有绣腰襦，葳蕤自生光。红罗复斗帐，四角垂香囊。箱帘六七十，绿碧青丝绳。
物物各具异，种种在其中。人贱物亦鄙，不足迎后人。留待作遣施，于今无会因。时时为安慰，久久莫相忘。鸡鸣外欲曙，新妇起严妆。著我绣夹裙，事事四五通。
足下蹑丝履，头上玳瑁光。腰若流纨素，耳著明月珰。指如削葱根，口如含珠丹。纤纤作细步，精妙世无双。上堂谢阿母，阿母怒不止。昔作女儿时，生小出野里。
本自无教训，兼愧贵家子。受母钱帛多，不堪母驱使。今日还家去，念母劳家里。却与小姑别，泪落连珠子。新妇初来时，小姑始扶床。今日被驱遣，小姑如我长。
勤心养公姥，好自相扶将。初七及下九，嬉戏莫相忘。出门登车去，涕落百余行。府吏马在前，新妇车在后。隐隐何甸甸，俱会大道口。下马入车中，低头共耳语。
誓不相隔卿，且暂还家去。吾今且赴府，不久当还归。誓天不相负，新妇谓府吏，感君区区怀。君既若见录，不久望君来。君当作磐石，妾当作蒲苇。
蒲苇韧如丝，磐石无转移。我有亲父兄，性行暴如雷。恐不任我意，逆以煎我怀。举手长劳劳，二情同依依。入门上家堂，进退无颜仪。阿母大拊掌，不图子自归。
十三教汝织，十四能裁衣。十五弹箜篌，十六知礼仪。十七遣汝嫁，谓言无誓违。汝今何罪过，不迎而自归？兰芝惭阿母，儿实无罪过。阿母大悲摧。
还家十余日，县令遣媒来。云有第三郎，窈窕世无双。年始十八九，便言多令才。阿母谓阿女，汝可去应之。阿女含泪答，兰芝初还时，府吏见叮咛，结誓不别离。
今日违情义，恐此事非奇。自可断来信，徐徐更谓之。阿母白媒人，贫贱有此女。始适还家门，不堪吏人妇。岂合令郎君？幸可广问讯，不得便相许。
媒人去数日，寻遣丞请还。说有兰家女，承籍有宦官。云有第五郎，娇逸未有婚。遣丞为媒人，主簿通语言。直说太守家，有此令郎君。既欲结大义，故遣来贵门。
阿母谢媒人，女子先有誓，老姥岂敢言。阿兄得闻之，怅然心中烦。举言谓阿妹，作计何不量。先嫁得府吏，后嫁得郎君。否泰如天地，足以荣汝身。
不嫁义郎体，其往欲何云。兰芝仰头答，理实如兄言。谢家事夫君，中道还兄门。处分适兄意，那得自任专。虽与府吏约，后会永无缘。登即相许和，便可作婚姻。
媒人下床去，诺诺复尔尔。还部白府君，下官奉使命，言谈大有缘。府君得闻之，心中大欢喜。视历复开书，便利此月内，六合正相应。
良吉三十日，今已二十七，卿可去成婚。交语速装束，络绎如浮云。青雀白鹄舫，四角龙子幡。婀娜随风转，金车玉作轮。踯躅青骢马，流苏金缕鞍。
赍钱三百万，皆用青丝穿。杂彩三百疋，交广市鲑珍。从人四五百，郁郁登郡门。阿母谓阿女，适得府君书，明日来迎汝。何不作衣裳，莫令事不举。
阿女默无声，手巾掩口啼，泪落便如泻。移我琉璃榻，出置前厅下。左手持刀尺，右手执绫罗。朝成绣夹裙，晚成单罗衫。暗暗日欲暝，愁思出门啼。
府吏闻此变，因求假暂归。未至二三里，摧藏马悲哀。新妇识马声，蹑履相逢迎。怅然遥相望，知是故人来。举手拍马鞍，嗟叹使心伤。自君别我后，人事不可量。
果不如先愿，又非君所详。我有亲父母，逼迫兼弟兄。以我应他人，君还何所望。府吏谓新妇，贺君得高迁。磐石方且厚，可以卒千年。蒲苇一时韧，便作旦夕间。
卿当日胜贵，吾独向黄泉。新妇谓府吏，何意出此言。同是被逼迫，君尔妾亦然。黄泉下相见，勿违今日言。执手分道去，各各还家门。生人作死别，恨恨那可论。
念与世间辞，千万不复全。府吏还家去，上堂拜阿母。今日大风寒，寒风摧树木，严霜结庭兰。儿今日冥冥，令母在后单。故作不良计，勿复怨鬼神。
命如南山石，四体康且直。阿母得闻之，零泪应声落。汝是大家子，仕宦于台阁。慎勿为妇死，贵贱情何薄。东家有贤女，窈窕艳城郭。阿母为汝求，便复在旦夕。
府吏再拜还，长叹空房中，作计乃尔立。转头向户里，渐见愁煎迫。其日牛马嘶，新妇入青庐。暗暗黄昏后，寂寂人定初。我命绝今日，魂去尸长留。
揽裙脱丝履，举身赴清池。府吏闻此事，心知长别离。徘徊庭树下，自挂东南枝。两家求合葬，合葬华山傍。东西植松柏，左右种梧桐。枝枝相覆盖，叶叶相交通。
中有双飞鸟，自名为鸳鸯。仰头相向鸣，夜夜达五更。行人驻足听，寡妇起彷徨。多谢后世人，戒之慎勿忘。
陌上桑
陌上桑
日出东南隅，照我秦氏楼。秦氏有好女，自名为罗敷。 
罗敷善蚕桑，采桑城南隅；青丝为笼系，桂枝为笼钩。 
头上倭堕髻，耳中明月珠；缃绮为下裙，紫绮为上襦。 
行者见罗敷，下担捋髭须；少年见罗敷，脱帽著帩头。 
耕者忘其犁，锄者忘其锄；来归相怨怒，但坐观罗敷。 
使君从南来，五马立踟蹰。使君遣吏往，问是谁家姝？ 
“秦氏有好女，自名为罗敷。” 
“罗敷年几何？”“二十尚不足，十五颇有余。” 
使君谢罗敷：“宁可共载不？” 
罗敷前致词：“使君一何愚！使君自有妇，罗敷自有夫。 
东方千余骑，夫婿居上头。何用识夫婿？ 白马从骊驹； 
青丝系马尾，黄金络马头；腰中鹿卢剑，可值千万余。 
十五府小吏，二十朝大夫，三十侍中郎，四十专城居。 
为人洁白皙，鬑鬑颇有须；盈盈公府步，冉冉府中趋。 
坐中数千人，皆言夫婿殊。”
秦妇吟
中和癸卯春三月，洛阳城外花如雪。
东西南北路人绝，绿杨悄悄香尘灭。
路旁忽见如花人，独向绿杨阴下歇。
凤侧鸾欹鬓角斜，红攒黛敛眉心折。
借问女郎何处来？含嚬欲语声先咽。
回头敛袂谢行人；丧乱漂沦何堪说！
三年陷贼留秦地，依稀记得秦中事。
君能为妾解金鞍，妾亦与君停玉趾。
「前年庚子臈月五，正闭金笼教鹦鹉。
斜开鸾镜懒梳头，闲凭雕栏慵不语。
忽看门外起红尘，已见街中攂金鼓。
居人走出半仓惶，朝士归来尚疑误。
是时西面官军入，拟[二]向潼关为警急；
皆言博野自相持，尽道贼军来未及。
须臾主父乘奔至，下马入门痴似醉。
适逢紫盖去蒙尘，已见白旗来匝地。
扶羸携幼竞相呼，上屋缘墙不知次，
南邻走入北邻藏，东邻走向西邻避；
北邻诸妇咸相凑，户外崩腾如走兽。
轰轰昆昆乾坤动，（「昆昆」，蒋云当作「辊辊」。）万马雷声从地涌。
火迸金星上九天，十二官街烟烘烔。
日轮西下寒光白，上帝无言空脉脉。
阴云晕气若重围，宦者流星如血色。
紫气潜[三]随帝座移，妖光暗射台星拆。（「拆」，项校作「坼」。）
家家流血如泉沸，处处寃声声动地。
舞伎歌姬尽暗损，（「损」，蒋、项校作「捐」。）孾儿稚女皆生弃。
东邻有女眉新画，倾国倾城不知价；
长戈拥得上戎车，回首香闺泪盈把[四]。
旋抽金线学缝旗，纔上雕鞍教走马。
有时马上见良人，不敢回眸空泪下。
西邻有女真仙子，一寸横波剪秋水，
妆成只对镜中春，年幼不知门外事。
一夫跳跃上金阶，斜袒半肩欲相耻。
牵衣不肯出朱门，红粉香脂刀下死。
南邻有女不记姓，昨日良媒新纳聘。
瑠瓈阶上不闻行，翡翠帘间空见影。
忽看庭际刀刃鸣，身首支离在俄顷。
仰天掩面哭一声，女弟女兄同入井。
北邻少妇行相促，旋拆云鬟拭眉绿。
已闻击托坏高门，不觉攀缘上重屋。
须臾四面火光来，欲下回梯梯又摧。
烟中大叫犹求救，梁上悬尸已作灰。
妾身幸得全刀锯，不敢踟蹰久回顾。
旋梳蝉鬓逐军行，强展蛾眉出门去。
万里从兹不得归，六亲自此无寻处。
一从陷贼经三载，终日惊忧心胆碎。
夜卧千重剑戟围，朝餐一味人肝脍。
鸳帏纵入岂成欢？宝货虽多非所爱。
蓬头垢面狵眉赤，几转横波看不得。
衣裳颠倒言语异，面上夸功雕作字。
柏台多士尽狐精，兰省诸郎皆鼠魅。
还将短髪戴华籫，不脱朝衣缠绣被；
翻持象笏作三公，倒佩金鱼为两史。
朝闻奏[五]对入朝堂，暮见喧呼来酒市。
一朝五鼓人惊起，呼啸喧争如窃语[六]。
夜来探马入皇城，昨日官军收赤水；
赤水去城一百里，朝若来兮暮应至。
凶徒马上暗吞声，女伴闺中潜生[七]喜。
皆言寃愤此时销，必谓妖徒今日死，
逡巡走马传声急，又道官军全陈入；
大彭小彭相顾忧，二郎四郎抱鞍泣。
沉沉[八]数日无消息，必谓军前已衔璧；
簸旗掉剑却来归，又道官军悉败绩。
四面从兹多厄束，（「厄束」，项校作「轭束」）一斗黄金一升粟[九]。
尚让厨中食木皮，黄巢机上刲人肉。
东南断绝无粮道，沟壑渐平人渐少。
六军门外倚僵尸，七架营中填饿殍。
（「七架」，陈寅恪校作「七萃」。）
长安寂寂金（今）何有？废市荒街麦苗秀。
采樵斫尽杏园花，修寨诛残御沟柳。
华[一○]轩绣毂皆销散，甲第朱门无一半。
含元殿上狐兔行，花萼楼前荆棘满。
昔时繁盛皆埋没，举目凄凉无故物。
内库烧为锦绣灰，天街踏尽公卿骨。
来时晓出城东陌，城外风烟如塞色。（「塞色」，蒋校作「墨色」。）
路旁时见游奕军，坡下寂无迎送客。
霸陵东望人烟绝，树鏁（锁）骊山金翠灭。
大道俱成棘子林，行人夜宿墙匡[一一]月。
明朝晓至三峯路，百万人家无一户。
破落田园但有蒿，催残竹树皆无主。（「催」，项校作「摧」。）
路旁试问金天神[一二]，金天无语愁于人。
庙前古柏有残枿[一三]，殿上金炉生暗尘。
一从狂宼陷中国，天地晦[一四]冥风雨黑；
案前神水呪不成，壁上阴兵驱不得。
闲日徒歆奠飨思，（「思」，赵遂之校作「恩」。）危时不助神通力。
我今愧恧拙为神，且向山中深避匿；
寰中箫管不曾闻，筵上牺牲无处觅。
旋教魇鬼傍乡村，诛剥生灵过朝夕。
妾闻此语愁更愁，天遣时灾非自由。
神在山中犹避难，何须责望东诸侯！
前年又出扬震关，举头云际见荆山。
如从地府到人间，顿觉时清天地闲。
陕州主帅忠且贞，不动干戈唯守城。
蒲津主帅能戢兵，千里晏然无戈[一五]声。（「戈」，蒋校作「犬」。）
朝携宝货无人问，夜插金钗唯独行。
明朝又过新安东，路上乞浆逢一翁。
苍苍面带苔藓色，隐隐身藏蓬荻中。
问翁本是何乡曲？底是寒天霜露宿？（「是」，项校作「事」。）
老翁蹔起欲陈辞，却坐支颐仰天哭。
乡园本贯东畿县，岁岁耕桑临近甸；
岁种良田二百壥，年输户税三千[一六]万。
小姑惯织褐絁袍，中妇能炊红忝饭。
千度仓兮万丝[一七]箱，黄巢过后犹残半。
自从洛下屯师旅，日夜巡兵入村坞；
匣中秋水拔青蛇，旗上高风吹白虎。
入门下马若旋风，罄室倾囊如卷土。
家财既尽骨肉离，今日垂年一身苦。
一身苦兮何足嗟，山中更有千万家，
朝饥[一八]山上寻蓬子，夜宿霜中卧荻花！
妾闻此父伤心语，竟日阑干泪如雨。
出门惟见乱枭鸣，更欲东奔何处所？
仍闻汴路舟车绝，又道彭门自相杀；
野色徒销战士魂，河津半是寃人血。」
适闻有客金陵至，见说江南风景异。
自从大宼犯中原，戎马不曾生四鄙，
诛锄窃盗若神功，惠爱生灵如赤子。
城壕固謢教金汤[一九]，（徐俊云：伯三三八一、斯五八三四作「斆」。作「教」误。）
赋税如云送军垒。
奈何四海尽滔滔，湛然一境平如砥。
避难徒为阙下人，怀安却羡江南鬼。
愿君举棹东复东，咏此长歌献相公。
木兰辞
唧唧复唧唧，木兰当户织。 
不闻机杼声，唯闻女叹息。 
问女何所思，问女何所忆。 
女亦无所思，女亦无所忆。 
昨夜见军帖，可汗大点兵， 
军书十二卷，卷卷有爷名。 
阿爷无大儿，木兰无长兄。 
愿为市鞍马，从此替爷征。 
东市买骏马，西市买鞍鞯， 
南市买辔头，北市买长鞭。 
旦辞爷娘去，暮宿黄河边。 
不闻爷娘唤女声，但闻黄河流水鸣溅溅。 
旦辞黄河去，暮至黑山头， 
不闻爷娘唤女声，但闻燕山胡骑鸣啾啾。 
万里赴戎机，关山度若飞。 
朔气传金柝，寒光照铁衣。 
将军百战死，壮士十年归。 
归来见天子，天子坐明堂。 
策勋十二转，赏赐百千强。 
可汗问所欲，木兰不用尚书郎； 
愿驰千里足，送儿还故乡。 
爷娘闻女来，出郭相扶将； 
阿姊闻妹来，当户理红妆； 
小弟闻姊来，磨刀霍霍向猪羊。 
开我东阁门，坐我西阁床， 
脱我战时袍，著我旧时裳， 
当窗理云鬓，对镜贴花黄。 
出门看伙伴，伙伴皆惊惶： 
同行十二年，不知木兰是女郎。 
雄兔脚扑朔，雌兔眼迷离； 
双兔傍地走，安能辨我是雄雌?